คาดการณ์งานแสดงสินค้าอัญมณีและเครื่องประดับ ครั้งที่ 67 ผู้เข้าชมกว่า 15,000 ราย  มูลค่าการซื้อขาย 3,000 ล้านบาท
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผย  ความสำเร็จงานแสดงสินค้าอัญมณีและเครื่องประดับ (Bangkok Gems and Jewelry Fair: BGJF) ครั้งที่ 67 ณ อาคารชาเลนเจอร์ ศูนย์แสดงสินค้าและการประชุมอิมแพ็ค ว่า ในช่วง 2 ปีที่ผ่านมา อุตสาหกรรมอัญมณีและเครื่องประดับของไทยเผชิญความท้าทายมาอย่างต่อเนื่อง ทั้งสถานการณ์โควิด-19 ส่งผลให้การจัดงานในครั้งนี้ปรับรูปแบบการจัดงานเป็นงานแสดงสินค้าออนไลน์ในรูปแบบเสมือนจริง สามารถสร้างมูลค่าการซื้อขายผ่านการจับคู่เจรจาการค้าออนไลน์ครั้งละกว่า 500 ล้านบาท วันนี้(9ก.ย.65) การจัดงานอัญมณีและเครื่องประดับได้กลับมาจัดงานอย่างเต็มรูปแบบอีกครั้งได้รับการตอบรับที่ดีจากทั้งผู้ซื้อและผู้ขายที่มาร่วมงาน มีผู้ประกอบการสินค้าอัญมณีและเครื่องประดับมาจัดแสดงสินค้า(Exhibitor) ทั้งหมด 1,020 บริษัท และบริษัทชาวต่างชาติมากกว่า 168 บริษัท ซึ่งจำนวน Exhibitor ทั้งไทยและต่างชาติในการจัดงานครั้งนี้มีจำนวนสูงกว่าเป้าหมายที่คาดการณ์ไว้ถึงร้อยละ 30 พร้อมทั้งคาดว่าจะมีผู้ชมงานจากทั่วโลกที่เดินทางมาร่วมงานจำนวนกว่า 15,000 ราย ต่างประเทศถึงร้อยละ 40 โดยเฉพาะผู้ซื้อจากเอเซียใต้สหรัฐอเมริกา ยุโรป และตะวันออกกลาง ที่ลงทะเบียนเข้ามาเป็นจำนวนมาก คาดว่าจะมียอดการซื้อขายภายในงานสูงถึง 3,000 ล้านบาท ซึ่งจะช่วยส่งผลให้การส่งออกสินค้าอัญมณีและเครื่องประดับขยายตัวเพิ่มขึ้นได้ร้อยละ 20 ตามเป้าหมายตั้งไว้ ที่ผ่านมา อุตสาหกรรมเครื่องประดับและอัญมณีของไทย สามารถทำรายได้เข้าประเทศในปี 2564 เป็นอันดับที่ 9 คิดเป็นมูลค่ากว่า 1 แสน 9 หมื่นล้านบาท ขณะที่ 7 เดือนแรกของปีนี้  ขยายตัวร้อยละ 50 สร้างมูลค่าการค้ากว่า 150,000 ล้านบาท อีกทั้งเป็นอุตสาหกรรมที่มีความสำคัญต่อเศรษฐกิจไทยเป็นอย่างมาก มีผู้ประกอบการ SMEs กว่าร้อยละ 90 ที่เป็นกำลังสำคัญในการขับเคลื่อนเศรษฐกิจไทย อย่างไรก็ตาม เพื่อเจาะตลาดการค้าใหม่ๆ ได้มอบนโยบายให้กรมส่งเสริมการค้าระหว่างประเทศ เร่งรัดการส่งออกเชิงรุกมาอย่างต่อเนื่อง เพื่อส่งเสริมและผลักดันการส่งออกสินค้าอัญมณีและเครื่องประดับ มีเป้าหมายให้ไทยเป็นศูนย์กลางการค้าอัญมณีและเครื่องประดับที่สำคัญของโลก